ଜାମ୍ମୁଃ ଜାମ୍ମୁ ଓ କାଶ୍ମୀରର ପୁଲଓ୍ୱାମା ବିସ୍ଫୋରଣ ଘଟଣାକୁ ଦୁଇ ବର୍ଷ ବିତିଲା। ଆଜିର ଦିନରେ ବୀର ସହିଦଙ୍କୁ ଶ୍ରଦ୍ଧାଞ୍ଜଳି ଦେଉଛି ସାରା ଦେଶ। ୨୦୧୯ ମସିହା ଫେବୃୟାରୀ ୧୪ତାରିଖରେ ଆତଙ୍କବାଦୀ ଆକ୍ରମଣରେ ସହିଦ ହୋଇଥିଲେ ୪୦ରୁ ଅଧିକ ବୀର ଯବାନ। ଜାମ୍ମୁ ଶ୍ରୀନଗର ଜାତୀୟ ରାଜପଥରେ ସିଆରପିଏଫ ଯବାନ ଯାଉଥିବା ବେଳେ ଲେଥାପୁରାଠାରେ ଆତଙ୍କବାଦୀ କରିଥିଲେ ହମଲା। ଆତ୍ମଘାତୀ ବିସ୍ଫୋରଣରେ ଉଡିଯାଇଥିଲା ସିଆରପିଏଫ ଯବାନଙ୍କ ଗାଡି।
ଆତଙ୍କବାଦୀ ଏକ ଗାଡିରେ ବିସ୍ଫୋରକ ସାମଗ୍ରୀ ରଖି ଯବାନଙ୍କ ଗାଡିରେ ଧକ୍କା ଦେଇଥିଲେ। ବିସ୍ଫୋରଣର ମାତ୍ରା ଏମିତି ଥିଲା ଯେ, ପଛକୁ ପଛ ଆସୁଥିବା ଗାଡି ଗୁଡିକୁ ଧ୍ୱଂସସ୍ତୁପରେ ପରିଣତ ହୋଇଯାଇଥିଲା। ଏହି ଆକ୍ରମଣରେ ପ୍ରାୟ ୧ କ୍ୱିଣ୍ଟାଲ ବିସ୍ଫୋରକ ବ୍ୟବହାର କରାଯାଇଥିଲା। ଏଭଳି ହୀନ ଆକ୍ରମଣ ପଛରେ ଜୈସ-ଏ-ମହମ୍ମଦ ଆତଙ୍କୀଙ୍କ ହାତ ଥିବା ଜଣାପଡିଥିଲା।ବିସ୍ଫୋରଣ ଏତେ ଜୋରରେ ହୋଇଥିଲା ଯେ, ଆଖପାଖ ୧୦ରୁ ୧୨ କିଲୋମିଟର ଯାଏଁ ସାରା ଅଂଚଳ ଏକ ପ୍ରକାର ଦୋହଲି ଯାଇଥିଲା କହିଲେ ଅତ୍ୟୁକ୍ତି ହେବ ନାହିଁ । ବିସ୍ଫୋରଣ ଶବ୍ଦ ନିରବୀ ଗଲା ପରେ ଯାହା ସାମ୍ନାକୁ ଆସିଲା, ହୁଏତ ସେହି ଘଟଣା ଭାରତ ଇତିହାସରେ କେବେ ପୂର୍ବରୁ ହୋଇନଥିଲା କି ଆଗାମୀ ଦିନରେ ନହେଉ ମଧ୍ୟ।
